text: Eitt skip hjá grønlendska havrannsóknastovninum royndi í gjár at hála Ocean Explorer leyst, men royndin miseydnaðist. Sjóverjuskipið Knud Rasmussen kemur til ferðamannaskipið í morgin
text: #000002
text: Havrannsóknaskipið Tarajoq hjá Grønlands Naturinstitut royndi í gjár at hála Ocean Explorer leyst, eftir at skipið rendi seg fast í landnyrðingspartinum í Grønlandi mánadagin.
text: #000004
text: – Eftir innleiðandi kanningar og samband millum skipini bæði, royndi Tarajoq at hála Ocean Explorer leyst aftur, tá tað var flóð. Royndin miseydnaðist tíverri, og tí er støðan enn tann, at Ocean Explorer stendur fast í Alpefjørðinum, upplýsir Arktisk Kommando.
text: #000005
text: Síðan Ocean Explorer rendi á land mánadagin, hevur nakað verið skrivað um hendingina, men nú biður Arktisk Kommando um arbeiðsfrið til at loysa sínar uppgávur, og at stovnurin kemur við einari útsøgn, tá okkurt nýtt er at frætta.
text: #000006
text: – Tað hevur enn fyrsta prioritet hjá Arktisk Kommando at fáa sjóverjuskipið Knud Rasmussen fram til ferðamannaskipið. Mansskapið umborð á Knud Rasmussen ger sítt besta at koma fram skjótast gjørligt, skrivar Arktisk Kommando.
text: #000007
text: Vegna vánaligt veður á leiðini, har Knud Rasmussen er í løtuni, hevur skipið minkað um ferðina. Hetta merkir, at sjóverjuskipið væntandi kemur til Alpefjørðin í landnyrðingspartinum í Grønlandi fríggjakvøldið – og ikki fríggjamorgunin, sum Arktisk Kommando annars hevði boðað frá.
text: #000008
text: Mánadagin 22. November í fjør kom nýbygda grønlendska havrannsóknaskipið, Tarajoq, á Skálafjørðin, har ymisk smáarbeiði skuldi gerast í Føroyum. Skipið setti kós móti Grønlandi í januar mánaði í ár.
text: #000010
text: Tarajoq er bygt í Spania, er 61,4 metrar langt, 16,3 metrar breitt og er 2.896 brutto tons. Motorurin er ein MAN, sum saman við ljósmotorinum gevur 3.700 kw. á skrúvuna. Skipið er serútgjørt til havrannsóknir í grønlendskum sjógvi, er ísstyrkt og er eitt av best útgjørdu skipum í heiminum av sínum slagi. Harafturat kann tað trola niður á 2.300 metrar ella djypri.
text: #000011
text: Sirius-patruljan hevur tikið nakrar myndir av Ocean Explorer, nú tað stendur fast í Alpefjørðinum í Grønlandi:
text: #000012
text: Ótolnast eftir dialysuviðgerð í Suðuroy
text: #000013
text: Sirius-patruljan verið umborð á Ocean Explorer
text: #000014